HansaMatrix

AS HansaMatrix ir Latvijas elektronikas uzņēmums. Dibināts 1999. gadā. Galvenais birojs atrodas Rīgā.

Uzņēmuma pamatdarbība ir elektronisko sistēmu izstrāde, projektēšana un ražošana.
HansaMatrix ir ražotnes Ogrē un Ventspilī. Rīgā atrodas produktu izstrādes tehnoloģiskā laboratorija. Mārupē atrodas pilotmodeļu ražotne un metāla precīzijas daļu darbnīca.

AS HansaMatrix akcijas tiek kotētas biržas NASDAQ OMX Riga Oficiālajā sarakstā (kods HMX1R). Lielākie akcionāri (2018. gada novembrī): SIA Macro Rīga (49,09 %, valdes priekšsēdētājam Ilmāram Osmanim piederošs uzņēmums), Swedbank klientu konti (15,07 %), komandītsabiedrība BaltCap Latvia Venture Capital Fund (9,95 %), komandītsabiedrība FlyCap Investment Fund I AIF (9,61 %), IPAS CBL asset management (6,56 %).

Vēsture 
Uzņēmums dibināts 1999. gada 30. jūlijā ar nosaukumu SIA Hanzas Elektronika. Tā īpašnieki bija Ilmārs Osmanis (50 %) un SIA Radiotehnika 98. 2001. gada 7. jūnijā ražotne Ogrē uzsāka darbību. Sākotnēji uzņēmums ražoja elektroniskās komponentes, sakaru iekārtas, instrumentu un mērīšanas, testēšanas un navigācijas ierīces, kā arī elektrodzinējus, ģeneratorus un transformatorus.

2002. gada 27. decembrī Nīderlandes investīciju fonds Baltic SME Fund C.V. ieguva 25 % Hanzas Elektronika kapitāldaļu.
2003. gadā uzņēmums ievācās pilnīgi jaunās Ogres ražotnes telpās.
2004. gada 31. maijā Baltic SME Fund C.V. piederošā daļa tika palielināta līdz 37,5 %; pārējie Hanzas Elektronika īpašnieki tajā laikā bija: Zviedrijas uzņēmums Proditron Sweden AB  (12,5 %), Zviedrijas uzņēmums Hornell Teknikinvest AB (25 %) un Ilmārs Osmanis (25 %). 2008. gada 28. jūlijā Ilmārs Osmanis savas kapitāldaļas nodeva sev piederošajam uzņēmumam.
2007. gadā uzsāka darbu ražotne Ventspilī, Ventspils Augsto tehnoloģiju parkā; tā specializējusies ieliktņu izgatavošanas procesos.

2012. gadā Rīgā atklāta produktu izstrādes tehnoloģiskā laboratorija.
2014. gada 18. septembrī Baltic SME Fund C.V. pārstāja būt par Hanzas Elektronika dalībnieku. Vēlāk sabiedrību atstāja abi Zviedrijas investori, un SIA Macro Rīga kļuva par Hanzas Elektronika vienīgo īpašnieku.
2015. gadā Mārupē atvērta pilotmodeļu ražotne un metāla precīzijas daļu darbnīca.
2015. gada 7. oktobrī Latvijā reģistrēta komandītsabiedrība FlyCap Investment Fund I AIF iegādājās 17,21 % Hanzas Elektronika kapitāldaļas.
2015. gada 30. decembrī uzņēmuma nosaukums mainīts uz AS HansaMatrix

2016. gada 12. jūlijā HansaMatrix kapitāldaļas sāka kotēt biržas NASDAQ OMX Riga oficiālajā sarakstā.

Meitas un asociētie uzņēmumi 
HansaMatrix meitas un asociētie uzņēmumi:
 SIA “HansaMatrix Ventspils” (100 %), Ventspils ražotne
 SIA “HansaMatrix Innovation” (100 %), “HansaMatrix” grupas produktu izstrādes, pētniecības un attīstības pakalpojumi
 SIA “Campus Pārogre” (100 %), Ogres ražotnes nekustamā īpašuma pārvaldīšana
 SIA “Zinātnes parks” (24 %), augsto tehnoloģiju zinātnes parka ("Laboratorijas viesnīcas") infrastruktūra, kas atrodas Rīgas lidostas teritorijā
 SIA “EUROLCDS” (13,65 %), nanotehnoloģiju un šķidro kristālu produktu izstrādes un ražošanas sabiedrība; tīrās telpas ražotne Ventspilī
 SIA “Zero Power Display” (100 % pieder “EUROLCDS”), ārējo informācijas displeju izstrāde un ražošana ar pielietojumu satiksmes organizācijas un publiskās informācijas sistēmās
 SIA “Lightspace Technologies” (100 % pieder “EUROLCDS”), 3D volumetrisku attēlveidošanas sistēmu izstrādāšana un komercializēšana ar lietojumu medicīnā, zinātnē un aizsardzībā.
 SIA “LEO PĒTĪJUMU CENTRS” (10,01 %), Latvijas optisko un elektronisko iekārtu ražošanas nozares kompetences centrs; pārvalda jaunu produktu izstrādes finansēšanas programmu Latvijas Ekonomikas ministrijas un Latvijas Finanšu ministrijas struktūrfondu administrēšanas biroja vārdā
 SIA “LEITC” (3,93 %), akreditēta pārbaudes laboratorija elektromagnētiskās savietojamības pārbaudes mērījumu veikšanai un lielas bezatbalss radiofrekvences mērījumu kameras darbības nodrošināšanai

Atsauces

Ārējās saites 
 HansaMatrix

Latvijas uzņēmumi
Nasdaq Riga biržā kotētie uzņēmumi